16 A re re morabo rona ya itseng o o kgopisitse mme ha o kgone ho iphapanyetsa taba eo. Ke mehato efe eo o ka e nkang ho bopa kgotso le yena? Qala ka ho rapella taba eo. Kopa hore Jehova a atlehise puisano eo o tla ba le yona le moreno. Hopola hore le yena ke motswalle wa Jehova. (Pes. 25:14) Modimo o a mo rata. Jehova o tshwara metswalle ya hae ka mosa mme o lebelletse hore le rona re etse se tshwanang. (Liprov. 15:23; Mat. 7:12; Bakol. 4:6) Ka mora hore o rapele, nahana ka seo o tla se bua ha o kopana le moreno. Qoba maikutlo a hore moreno o o kgopisitse ka boomo. Hape o se ke wa nahana hore ha o na molato mme o ikemisetse ho dumela diphoso tsa hao. O ka nna wa qala ka hore: “Mohlomong ke kgopeha ha bonolo, empa maobane ke ile ka utlwa bohloko ha o ne o re . . . ” Haeba puisano ya lona e sa tsamaye hantle, o nne o batle menyetla e meng ya ho bopa kgotso le moreno. O nne o kope Jehova hore a mo hlohonolofatse le hore a o thuse ho bona makgabane a matle a moreno. Le haeba dintho di sa loke, kgodiseha hore Jehova o ananela boiteko boo o bo etsang ho rua moreno, e leng e mong wa metswalle ya hae.